CELEX: 62010CA0115
Language: hu
Date: 2011-06-09 00:00:00
Title: C-115/10. sz. ügy: A Bíróság (első tanács) 2011. június 9-i ítélete (a Fővárosi Bíróság (Magyar Köztársaság) előzetes döntéshozatal iránti kérelme) — Bábolna Mezőgazdasági Termelő, Fejlesztő és Kereskedelmi Zrt. kontra Mezőgazdasági és Vidékfejlesztési Hivatal Központi Szerve (Közös agrárpolitika — 1782/2003/EK rendelet — Nemzeti kiegészítő közvetlen támogatás — A támogatás nyújtásának feltételei)

30.7.2011   
            
            
               HU
            
            
               Az Európai Unió Hivatalos Lapja
            
            
               C 226/6
            
         A Bíróság (első tanács) 2011. június 9-i ítélete (a Fővárosi Bíróság (Magyar Köztársaság) előzetes döntéshozatal iránti kérelme) — Bábolna Mezőgazdasági Termelő, Fejlesztő és Kereskedelmi Zrt. kontra Mezőgazdasági és Vidékfejlesztési Hivatal Központi Szerve
   (C-115/10. sz. ügy) (1)
   
   (Közös agrárpolitika - 1782/2003/EK rendelet - Nemzeti kiegészítő közvetlen támogatás - A támogatás nyújtásának feltételei)
   2011/C 226/10
   Az eljárás nyelve: magyar
   
      A kérdést előterjesztő bíróság
   
   Fővárosi Bíróság
   
      Az alapeljárás felei
   
   
      Felperes: Bábolna Mezőgazdasági Termelő, Fejlesztő és Kereskedelmi Zrt.
   
      Alperes: Mezőgazdasági és Vidékfejlesztési Hivatal Központi Szerve
   
      Tárgy
   
   Előzetes döntéshozatal iránti kérelem — Fővárosi Bíróság — Az egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-i 3508/92/EGK tanácsi rendelet (HL L 355., 1. o.; magyar nyelvű különkiadás 3. fejezet, 13. kötet, 223. o.) 1. cikke (4) bekezdésének, valamint a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május 17-i 1259/1999/EK tanácsi rendelet (HL L 160., 113. o.; magyar nyelvű különkiadás 3. fejezet, 25. kötet, 424. o.) 1. cikkének és 10. cikke a) pontjának értelmezése — Az egységes területalapú támogatási rendszerhez kapcsolódó nemzeti kiegészítő támogatásból a megszűnésre irányuló eljárás alatt álló termelőket kizáró nemzeti szabályozás — A tagállamok azon lehetősége, hogy a nemzeti kiegészítő támogatás tekintetében olyan jogosultsági feltételeket írjanak elő, amelyek nem vonatkoznak a szóban közösségi támogatás odaítélésére
   
      Rendelkező rész
   
   A 2004. március 22-i 2004/281/EK tanácsi határozattal módosított, a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletet akként kell értelmezni, hogy azzal ellentétes az a nemzeti szabályozás, amely kizárja a nemzeti kiegészítő támogatásból az érintett tagállam területén mezőgazdasági tevékenységet végző jogi személyeket azon oknál fogva, hogy végelszámolási eljárás alatt állnak, mivel az ilyen eljárás hiányára vonatkozó feltételt előzetesen nem engedélyezte az Európai Bizottság.
   
      (1)  HL C 134., 2010.5.22.